NAKON što se digla prašina oko suhih obroka za policajce koji rade na granicama, iz MUP-a poručuju kako će od sutra, 1. studenoga, njihovi djelatnici na terenu dobivati nove "lunch pakete". Naime, prošlog tjedna potpisali su novi ugovor s Podravkom te su izabrali šest vrsta suhih dnevnih obroka koji se već dostavljaju na područja tri policijske uprave.

Ugovor je potpisan 22. listopada 2019. i sklopljen je okvirni sporazum za nabavu suhih obroka za razdoblje od dvije godine u vrijednosti od 21,46 milijuna kuna s PDV-om i nabavi suhih obroka u vrijednosti od 12,47 milijuna kuna s PDV-om.

Između ostalog na popisu prehrane su goveđi gulaši, grah, sardine u ulju, cvjetni med, Lino Lada, kandirano voće, čokolada, bomboni i instant napitak od naranče i limuna.

Pogledajte što će policajci jesti po novom:

Podsjetimo, Nacionalni sindikat policije je na svojoj službenoj Facebook stranici objavio fotografije obroka, a njihov predsjednik Nikola Kajkić je izjavio da ih MUP plaća 80 kuna po porciji. Poslali smo upit MUP-u o prozivkama Nacionalnog sindikata policije, a njihov odgovor prenosimo u cijelosti:

"Dosadašnja nabava i podjela suhih obroka, a koji su se dodjeljivali policijskim službenicima koji službu obavljaju na terenskom radu, nije bila organizirana od strane Ministarstva u sjedištu, već je bila organizirana na razini svake pojedine policijske uprave.

Sukladno tome, moguće je da su se sadržajno i u odnosu na dobavljača mogli razlikovati, ali su morali odgovarati propisanim standardima.

Tekst se nastavlja ispod oglasa

Upravo kako bi se standardizirala i poboljšala kvaliteta prehrane policijskih službenika koji obavljaju poslove zaštite i nadzora državne granice, Uprava za granicu je zatražila provođenje pokretanje postupka javne nabave za suhe obroke.

Ekonomski najpovoljnija ponuda

Sukladno navedenom pokrenut je otvoreni postupak s namjerom sklapanja okvirnog sporazuma za razdoblje od dvije godine, koji je objavljen u Elektroničkom oglasniku javne nabave Republike Hrvatske 15.7.2019., pod brojem 2019/S 0F2-0027988.

Kriterij prilikom odabira ponude bila je ekonomski najpovoljnija ponuda (cijena 80%, rok isporuke 10% i način pakiranja 10%), a sastavnica suhih obroka (vrsta, sastav i količina) je bila određena od strane korisnika prije pokretanja postupka javne nabave i ista je sastavni dio Okvirnog sporazuma i Ugovora.

Nakon što je proveden postupak, s tvrtkom Podravka d.d. iz Koprivnice je 22. listopada 2019. godine sklopljen Okvirni sporazum za nabavu suhih obroka za razdoblje od dvije godine u vrijednosti 21.469.750,00 kuna s PDV-om i Ugovor o nabavi suhih obroka u vrijednosti 12.478.437,50 kuna s PDV-om,

Navedenim Ugovorom izabrano je šest vrsta suhih dnevnih obroka koji su se počeli dostavljati na područja PU sisačko-moslavačke, PU karlovačke i PU ličko-senjske.

Zaključno izvješćujemo kako tvrtka Pleter, za koju izrijekom pitate, nije ugovorni dobavljač MUP-a za suhi obrok koji se nabavlja za potrebe granične policije", stoji u priopćenju Ministarstva unutarnjih poslova", stoji u priopćenju koje smo jučer dobili od MUP-a.